Leonid Kravcuk

Hiel **‚Leonid Makarovüc Kravcuk’** (*[[Lukrayänapük]]o:* ‚Леонід Макарович Кравчук’; pemotöl tü 1934, yanula d. 10<sup>id</sup> tö ‚Velüküy Jütün’ in Volünän, nutimo in Lukrayän; edeadöl tü 2022, mayula d. 10<sup>id</sup> in ‚München’ in Deutän) äbinom bolitan Lukrayänik, kel dü yels: 1991–1994 ‹ äbinom presidal balid Lukrayäna nesekidik pos säbinädikam Sovyätabalatama. 

## Lifajenäd
El ‚Leonid Kravcuk’ pämotom in vilag: ‚Velüküy Jütün’ in Volünän, kel ätimo ätopon in Polän e pos volakrig telid evedon dil Sovyätabalatama. Ästudom konömavi in ‚Küyiv’, kö pägredätükom ün 1958, ed ävobom as tidan. Ün yel ot ävedom liman paleta kobädimik Sovyätabalatama, pro kel ävobom dü yels mödik pö räyun propagida. Ävedom paletasekretan paleta kobädimik Lukrayäna (‚K.P.U.’) tefü lejon dialik ün 1988 äsi limasteifädan (ün 1989) e liman (ün 1990) bolitabüra paleta at. 

Tü 1990, yulula 3<sup>id</sup> el ‚Kravcuk’ ävedom i presidan sovyäta löpikün Sovyätarepüblika sogädimik Lukrayänika. Kodü fainikam nämäda paleta kobädimik atos äsinifon, das jenöfo äbinom dugan repüblika. Ün yel ot älüvom paleti kobädimik. Do el ‚Kravcuk’ äbinom saman patedik ela ‚apparatcik’, ritöf oma äfeamufikon vifiko lüodü utans, kels äslopons nesekidi Lukrayäna.

Pos luvolut imiplöpöl in ‚Moskva’, ‚Kravcuk’ änotädom nesekidi Lukrayäna, e dubo äpledom rouli lonädik demü säbinädikam Sovyätabalatama. Tü 1991, dekula d. 1<sup>id</sup> pädavälom ad presidal Lukrayäna as steifädan nenpaletik. As presidal äbinom kefünan (kobü presidalas Rusäna e Vieta⸗Rusäna: ‚Boris Yälzin’ e ‚Stanislav Jujkevic’) kobäläna tatas nesekidik ed älesiom, das el ‚K.T.N.’ no ävedon Sovyätabalatam telid, ab bis kevoböf tatas voiko nesekidikas. 

Ün yel: 1994 ‹ ‚Kravcuk’ ästeifadom dönu ad presidal, ab päperädükom fa läxreiganefapresidan: hiel ‚Leonid Kujma’. Pos peräd oka ävedom depütäb in dail Lukrayänik ä liman paleta sogädademokratimik pebalöla Lukrayäna (ela ‚SDPU(o)’). Äbinom cif paleta at de 2002 jü 2006. In presidaladaväls yela: 2004 ‹ äslopom steifädi hiela ‚Viktor Yanukovüc’. Ün 2006 el ‚SDPU(o)’ no äplöpon ad bemastikon davälastöbi, sodas ‚Kravcuk’ äperom pladi oka in dail. Ün 2009 älüvom paleti, kel pätanon ku dustostans liegikün e krimöf penoganüköl. In presidaladaväls yela: 2010 ‹ äslopom jisteifädani votastidimik: ‚Yuliya Tümojänko’.

Pos nütatak Rusäna ini Lukrayän ün febul yela: 2022 ‹ el ‚Kravcuk’, kobü läxpresidals: ‚Leonid Kucma’ e ‚Viktor Yujcänko’, japiko äblamom komipiäl Rusänik.

## Magodem

RIAN archive 52076 Leonid Kravchuk, Stanislav Shushkevich and Boris Yeltsin (cropped).jpg | Presidals Lukrayäna, Vieta⸗Rusäna e Rusäna: ‚Leonid Kravcuk’, ‚Stanislav Jujkevic’ e ‚Boris Yälzin’ dispenoms fini Sovyätabalatama ün 1991.
RIAN archive 945537 Kazakh President Nursultan Nazarbayev and Ukrainian President Leonid Kravchuk.jpg | El ‚Kravcuk’ ko presidal Kasakäna: ‚Nursultan Nasarbayäv’ ün 1991.
Leonid Kravchuk Senate of Poland.JPG | El ‚Kravcuk’ in löpadail Poläna (2013).
Volodymyr Zelensky 2019 presidential inauguration 06.jpg | Ked telid: läxpresidals fol Lukrayäna timü cälodam presidala nulik: ‚Volodümür Selänsküy’ ‹ ün 2019. De nedet jü det: ‚Petro Porojänko’, ‚Viktor Yujcänko’, ‚Leonid Kucma’, ‚Leonid Kravcuk’.


## Noets